Na temelju članka 34. Zakona o komunalnom gospodarstvu („Narodne novine“, broj 68/18, 110/18 i 32/20) i članka 37. Statuta Grada Šibenika („Službeni glasnik Grada Šibenika“, broj 2/21), Gradsko vijeće Grada Šibenika, na sjednici od 2022. godine, donosi

**ODLUKU
o izmjeni i dopuni Odluke o povjeravanju obavljanja komunalnih djelatnosti**

Članak 1.

U Odluci o povjeravanju obavljanja komunalnih djelatnosti („Službeni glasnik Grada Šibenika, broj 1/19, 9/19 i 6/21 ) u članku 2. stavku 2. dodaje se točka 3. koja glasi:

„ komunalni linijski prijevoz putnika“

Članak 2.

 U članku 3. iza stavka 7. dodaje se stavak 8. koji glasi:

*„*Pod komunalnim linijskim prijevozom putnika podrazumijeva se javni cestovni prijevoz putnika na linijama unutar zona koje utvrđuje Grad Šibenik na svojem području.“

Dosadašnji stavci od 8. do 12. postaju stavci od 9. do 13.

Članak 3.

 U članku 4. stavku 1, točka 4. mijenja se i glasi:

„ Obavljanje uslužnih komunalnih djelatnosti:

* parkiranja na uređenim javnim površinama i u javnim garažama,
* prijevoza roba u Staroj gradskoj jezgri,
* komunalnog linijskog prijevoza putnika,

povjerava se trgovačkom društvu „Gradski parking“ d.o.o. Šibenik, Draga 14, OIB: 87342329948.

 Članak 4.

 Ova Odluka objavit će se u „Službenom glasniku Grada Šibenika“, a stupa na snagu 1. rujna 2022. godine.

Klasa: 363-01/22-01/

Ur.broj: 2182-01-03/1-22-

Šibenik, 2022.

 GRADSKO VIJEĆE GRADA ŠIBENIKA

 P r e d s j e d n i k:

 dr. sc. Dragan Zlatović

 **O b r a z l o ž e nj e**

 Zakonom o komunalnom gospodarstvu („Narodne novine“, broj 68/18, 110/18 i 32/20) propisano je koje djelatnosti se smatraju komunalnim djelatnostima kojima se osigurava održavanje komunalne infrastrukture te uslužne komunalne djelatnosti.

 U smislu članka 22. stavak 1. Zakona, komunalnim djelatnostima smatraju se sljedeće djelatnosti: održavanje nerazvrstanih cesta, održavanje javnih površina na kojima nije dopušten promet motornim vozilima, održavanje građevina javne odvodnje oborinskih voda, održavanje javnih zelenih površina, održavanje građevina, uređaja i predmeta javne namjene, održavanje groblja i krematorija unutar groblja, održavanje čistoće javnih površina, održavanje javne rasvjete.

 Uslužne komunalne djelatnosti su: usluge parkiranja na uređenim javnim površinama i u javnim garažama, usluge javnih tržnica na malo, usluge ukopa i kremiranja pokojnika u krematoriju unutar groblja, komunalni linijski prijevoz putnika i obavljanje dimnjačarskih poslova.

 Člankom 26. stavak 1. Zakona o komunalnom gospodarstvu određuje se da predstavničko tijelo jedinice lokalne samouprave može odlukom odrediti i druge djelatnosti koje se smatraju komunalnim djelatnostima: ako se takvim djelatnostima kontinuirano zadovoljavaju potrebe od životnog značenja za stanovništvo na cijelom području Grada Šibenika, ako po svom sadržaju i značenju djelatnost predstavlja nezamjenjiv uvjet života i rada u naselju, ako je pretežno uslužnog karaktera i ako se obavljaju prema načelima komunalnog gospodarstva.

 Člankom 34. Zakona o komunalnom gospodarstvu utvrđeno je da predstavničko tijelo JLS-e svojom odlukom povjerava obavljanje komunalnih djelatnosti kojima se osigurava održavanje komunalne infrastrukture i obavljanje uslužnih komunalnih djelatnosti trgovačkim društvima u kojima JLS-e sama ili sa drugim JLS-e ima sve udjele.

 Člankom 2. Odluke o povjeravanju obavljanja komunalnih djelatnosti utvrđene su komunalne djelatnosti kojima se osigurava održavanje komunalne infrastrukture, uslužne komunalne djelatnosti i druge djelatnosti koje se odlukom Gradskog vijeća Grada Šibenika smatraju komunalnim djelatnostima.

Uslužna komunalna djelatnost komunalnog linijskog prijevoza putnika do sada se obavljala davanjem koncesije ( Odluka o obavljanju komunalnih djelatnosti na temelju koncesije – „Službeni glasnik Grada Šibenika“, broj 1/19 ), a sada se predlaže da se ista odredi kao uslužna komunalna djelatnost koja se obavlja povjeravanjem obavljanja trgovačkom društvu u vlasništvu Grada Šibenika (članak 1. i 3. ove Odluke).